Abaoe 50 bloaz e oa rennet marzoù Breizh gant familh frank ar Widonided, Naoned o vezañ unan eus kontelezh marzoù Breizh. Ar 25 a viz Even 841, en em gannas Lambert, widonid, a-enep Ricuin a Naoned e emgann Fontenoy-en-Puisaye. Ricuin lazhet, roet eo bet kontelezh Naoned da Renaud, kont Herbauge, gant Charlez ar Moal daoust ma choulenne groñs Lambert bezañ mestr war Naoned. Kuitañ a reas dre-se roue ar Franked evit mont war-zu Nevenoe, hag a enebe ouzh Charlez ar Moal. Ar 24 a viz Mae 843 eo bet trechet ha lazhet Renaud a Naoned gant Lambert ha Nevenoe e emgann Baloñs. Met an Naonediz a nach perchentiezh Lambert. Eñ eo en defe sikouret ar vikinged da dagañ Naoned a-benn kemer pinvidigezhioù ar gêr, lazhet eo bet an eskob en Iliz-Veur e-pad an dagadenn-se.